C 437/26

Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2020/C 437/12)

Ova se obavijest objavljuje u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O STANDARDNOJ IZMJENI KOJOM SE MIJENJA JEDINSTVENI DOKUMENT

„ARLANZA”

PDO-ES-A0613-AM02

Datum obavijesti: 25. rujna 2020.

OPIS I RAZLOZI ZA ODOBRENU IZMJENU

1. Izmjena organoleptičkih svojstava: promjene organoleptičkih deskriptora

IZMJENA:

Revidirana su organoleptička svojstva zaštićenih vina. Izmijenjene su točka 2.b specifikacije proizvoda i točka 4. jedinstvenog dokumenta.

Smatra se standardnom izmjenom jer ne podrazumijeva znatnu izmjenu svojstava proizvoda. Umjesto toga njome se daje precizniji opis u skladu s novim tehnikama organoleptičke analize. Zadržavaju se svojstva i profil koji su opisani u odjeljku o povezanosti i koji su rezultat međudjelovanja prirodnih i ljudskih čimbenika. Stoga se smatra da ona ne odgovara nijednoj vrsti predviđenoj člankom 14. stavkom 1. Uredbe (EU) 2019/33.

RAZLOZI:

Izmjena je nužna kako bi se ta svojstva povezala s deskriptorima koje može ocijeniti ocjenjivačka komisija koja ispunjava kriterije utvrđene u normi UNE-EN-ISO 17025.

2. Ažuriranje posebnih enoloških postupaka: uzgoj, prerada i odležavanje

IZMJENA:

Revidiran je tekst odjeljaka o praksama uzgoja, uvjetima proizvodnje vina i odležavanju. Izmijenjene su točke 3.a i 3.b specifikacije proizvoda i točka 5.a jedinstvenog dokumenta.

Smatra se standardnom izmjenom jer ne podrazumijeva znatnu izmjenu svojstava proizvoda. Ne može se smatrati da je uključena u bilo koju vrstu izmjena na razini Unije iz članka 14. stavka 1. Uredbe (EU) 2019/33, u kojem se opisuju izmjene.

RAZLOZI:

Cilj je ukloniti neka pitanja koja su se pokazala nepotrebnima ili zapravo nisu dio tehničke specifikacije proizvoda, kao što su zabrana korištenja neodobrenih sorti za sadnju, zamjena biljaka koje su slabije uspijevale te cijepljenje, s obzirom na to da je u odjeljku 6. specifikacije proizvoda već navedeno koje su sorte odobrene za proizvodnju vina obuhvaćenih ZOI-jem.

I obveza oblaganja spremnika i posuda epoksidnom smolom smatra se zastarjelom.

Naposljetku, odjeljak o uvjetima odležavanja preinačen je radi jasnoće s obzirom na to da su zahtjevi u pogledu odležavanja utvrđeni u definicijama odgovarajućih tradicionalnih izraza i izraza za označivanje te određeni u primjenjivom zakonodavstvu.

3. Izmjene ograničenja u pogledu proizvodnje vina

IZMJENA:

Ograničenja u pogledu proizvodnje vina ažurirana su promjenom najmanjih postotaka sorti u različitim vrstama vina.

Izmijenjene su točka 3.c specifikacije proizvoda i točka 5.a jedinstvenog dokumenta.

Smatra se standardnom izmjenom jer izmjene ne podrazumijevaju promjenu bitnih svojstava proizvoda (vina sa ZOI-jem „Arlanza”), koja su rezultat međudjelovanja prirodnih i ljudskih čimbenika. Povezanost se ne poništava i stoga se smatra da ova izmjena ne odgovara nijednoj vrsti izmjene iz članka 14. stavka 1. Uredbe (EU) 2019/33.

RAZLOZI:

Cilj je ove izmjene prilagodba novim tehnikama proizvodnje i ukusima tržišta. Međutim, tom se prilagodbom udjela sorti ne mijenjaju bitna svojstva zaštićenih vina.

4. Ažuriranje odjeljka o najvećim dopuštenim prinosima

IZMJENA:

Granične vrijednosti prinosa po hektaru nisu izmijenjene. Predložena izmjena odnosi se na uvođenje koncepta „vinogradarske parcele” i brisanje točaka 3. i 4. iz tog odjeljka (nije dopušteno upotrebljavati mošt ili grožđe iz viškova prinosa).

Mijenja se odjeljak 5. specifikacije proizvoda. Izmjenom se ne mijenja jedinstveni dokument.

Smatra se standardnom izmjenom jer izmjene ne podrazumijevaju promjenu bitnih svojstava proizvoda. Odjeljak je samo jasnije formuliran. Tu se izmjenu stoga ne može svrstati ni u jednu od kategorija predviđenih člankom 14. stavkom 1. Delegirane uredbe Komisije (EU) 2019/33.

RAZLOZI:

Koncept „vinogradarske parcele” potreban je za primjenu tih granica prinosa.

Izbrisane točke ne smatraju se potrebnima jer su očite.

5. Reklasifikacija sorti za proizvodnju vina

IZMJENA:

Sorte su reklasificirane: kao glavna sorta ostavljena je samo sorta „Tinta del País”, a ostale su razvrstane kao sekundarne.

Shodno tomu izmijenjeni su odjeljak 6. specifikacije proizvoda i točka 7. jedinstvenog dokumenta.

To se smatra standardnom izmjenom jer ne podrazumijeva promjenu bitnih svojstava vinâ sa ZOI-jem „Arlanza”. Ta su svojstva rezultat međudjelovanja prirodnih i ljudskih čimbenika i na temelju njih će sorta „Tinta del País” i dalje biti osnova za vina s tim ZOI-jem. Povezanost se ne poništava i stoga se smatra da izmjena ne odgovara nijednoj vrsti izmjene iz članka 14. stavka 1. Uredbe (EU) 2019/33.

RAZLOZI:

Sorta „Tinta del País” prevladava u tom području i čini više od 90 % površina pod vinovom lozom, zbog čega i jest osnova za vina sa ZOI-jem „Arlanza”. Ovom se izmjenom samo želi prilagoditi specifikaciju proizvoda stvarnom stanju vina obuhvaćenih tim ZOI-jem.

6. Izmjene nekih iznimaka

IZMJENA:

Uključivanje mogućnosti smanjenja potencijalne alkoholne jakosti grožđa do najviše jednog postotnog boda ako postoji tehničko opravdanje da to neće utjecati na kakvoću sirovine. To smanjenje ni u kojem slučaju ne smije biti povezano s povećanjem najvećih prinosa.

Mijenja se točka 8.b podtočka 1. specifikacije proizvoda. Izmjenom se ne mijenja jedinstveni dokument.

Radi se o manjoj izmjeni kojom se omogućava kontrola kvalitete konačnog proizvoda. Njome se ne mijenjaju svojstva zaštićenog proizvoda, već se osigurava da ta svojstva svake godine budu postignuta. Stoga se smatra da ona ne odgovara nijednoj vrsti predviđenoj člankom 14. stavkom 1. Uredbe (EU) 2019/33.

RAZLOZI:

Iskustvo je pokazalo da je svaka vinska godina specifična te da na biljku utječu promjenjivi prirodni čimbenici (temperatura, padaline, nepogode, kao što su mraz, pojava nametnika i bolesti itd.), što se odražava na količinu i kakvoću grožđa.

Stoga se smatralo potrebnim uvesti tu mogućnost smanjenja potencijalne alkoholne jakosti grožđa.

7. Opravdanje za punjenje boca na mjestu podrijetla

IZMJENA:

Dodan je novi tekst da bi se opravdalo obavezno pakiranje (punjenje u boce) u razgraničenom području, u skladu s člankom 4. stavkom 2. nove Delegirane uredbe Komisije (EU) 2019/33. Osim toga, izbrisana je točka kojom se zabranjuje upotreba pakiranja koje utječe na kvalitetu ili ugled ZOI-ja.

Izmijenjene su točka 8.b podtočka 2. specifikacije proizvoda i točka 9. jedinstvenog dokumenta.

Budući da je ta praksa već bila obavezna, predmetnom izmjenom ne uvode se dodatna ograničenja u pogledu stavljanja na tržište. Stoga se ona smatra standardnom jer ne odgovara nijednoj vrsti predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI:

U prvoj izmjeni riječ je samo o izmjeni teksta s ciljem osiguravanja usklađenosti sa zakonodavstvom na snazi.

Kad je riječ o drugoj izmjeni, vina sa ZOI-jem „Arlanza” na tržište se u pravilu stavljaju u bocama. Samo u iznimnim slučajevima na tržište ih se može staviti u drukčijim pakiranjima, pod uvjetom da to ne utječe na njihova kvalitativna svojstva. Time se omogućava bolje odgovaranje na zahtjeve tržišta na određenim vanjskim tržištima.

8. Ažuriranje odredbi o označivanju

IZMJENA:

Uvođenje izraza „vino de pueblo” (vino iz mjesta) i „fermentado en barrica” (fermentirano u bačvi) te novog teksta zahtjevâ u pogledu označivanja.

Izmijenjene su točka 8.b podtočka 3. specifikacije proizvoda i točka 9. jedinstvenog dokumenta.

To je standardna izmjena jer ti neobvezni podaci na oznakama potrošačima daju više informacija o tome odakle proizvod dolazi i kako se proizvodi, ali nipošto ne uzrokuju ograničavanje trgovine. Stoga se smatra da ona ne odgovara nijednoj vrsti predviđenoj člankom 14. stavkom 1. Uredbe (EU) 2019/33.

RAZLOZI:

Nadležno tijelo nedavno je reguliralo izraze povezane s upotrebom manje zemljopisne jedinice, među ostalim izraz „vino de pueblo” (vino iz mjesta), koji se upotrebljava ako je najmanje 85 % grožđa od kojeg je vino proizvedeno ubrano na parcelama koje se nalaze na području općine ili „manje lokalne jedinice”. Razlog je te izmjene potreba da se potrošače informira iz koje točno općine ili lokacije obuhvaćene predmetnim ZOI-jem potječe određeno vino.

U skladu s člankom 55. stavkom 2. Delegirane uredbe Komisije (EU) 2019/33 naziv manje zemljopisne jedinice može se navesti na oznaci ako je utvrđen u specifikaciji proizvoda i jedinstvenom dokumentu.

Kad je riječ o vinima „fermentiranima u bačvi”, ona se proizvode u tom području, ali dosad ih nije bilo dopušteno tako označivati.

Novi tekst ne sadržava nove zahtjeve, nego je cijeli odjeljak restrukturiran kako bi bio razumljiviji.

9. Prilagodba odjeljka o provjeri specifikacije proizvoda

IZMJENA:

Mijenja se tekst odjeljka 9. specifikacije proizvoda. Izmjenom se ne mijenja jedinstveni dokument.

To je standardna izmjena jer ne odgovara nijednoj vrsti izmjene predviđenoj člankom 14. stavkom 1. Delegirane uredbe Komisije (EU) 2019/33.

RAZLOZI:

Usklađivanje s odredbama Uredbe (EU) br. 1306/2013 Europskog parlamenta i Vijeća od 17. prosinca 2013. i Provedbene uredbe Komisije (EU) 2019/34 od 17. listopada 2018., a posebno njezina članka 19., u kojem je utvrđeno na koji način nadležna ili kontrolna tijela provode godišnju provjeru s ciljem provjere sukladnosti sa specifikacijom proizvoda. Izmjena je dio nužnog ažuriranja specifikacije proizvoda kako bi se osiguralo da je ona u skladu s kriterijima utvrđenima u normi UNE-EN-ISO 17065.

JEDINSTVENI DOKUMENT

1. Naziv proizvoda

„Arlanza”

2. Vrsta oznake zemljopisnog podrijetla

ZOI – Zaštićena oznaka izvornosti

3. Kategorije proizvoda od vinove loze

1. Vino

4. Opis vina

VINO – bijela vina

— Bijela vina: kad je riječ o izgledu, srebrnožute su do zlatnožute boje, bistra i/ili sjajna, bez suspendiranih krutina. Kad je riječ o mirisu, odlikuju se voćnim aromama. Kad je riječ o okusu, uravnotežena su i svježa.

— Stara bijela vina: kad je riječ o izgledu, srebrnožute su do zlatnožute boje, bistra i/ili sjajna, bez suspendiranih krutina. Kad je riječ o mirisu, odlikuju se voćnim aromama, a primjetne su i drvenaste arome. Kad je riječ o okusu, uravnotežena su i svježa i mogu podsjećati na odležavanje u bačvi. Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 10,5 Najmanji ukupni sadržaj kiselosti 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 13,33 Najveći ukupni sadržaj sumporova dioksida (u miligramima po litri) 150

VINO – rosé vino

— Rosé vina: kad je riječ o izgledu, boje su ljuske luka do crvene boje jagode; bistra su i/ili sjajna, bez suspendiranih krutina.

Kad je riječ o mirisu, odlikuju se aromama crvenog i/ili crnog bobičastog voća. Kad je riječ o okusu, svježa su i uravnotežena.

— Stara rosé vina: kad je riječ o izgledu, boje su ljuske luka do ružičaste boje maline s nijansama dobivenima zahvaljujući odležavanju, bistra su i/ili sjajna, bez suspendiranih krutina. Kad je riječ o mirisu, odlikuju se aromama svježeg voća i/ili crvenog kompota te prisutnošću drvenastih aroma. Kad je riječ o okusu, svježa su i uravnotežena.

(*) Vina koja su na odležavanju dulje od godine dana ne smiju prekoračiti graničnu vrijednost za hlapljive kiseline izračunanu na sljedeći način: 1 gram po litri do 10 % vol. plus 0,06 grama po litri za svaki stupanj iznad 10 %. U svakom slučaju, hlapljive kiseline ne smiju prelaziti 1,08 g/l, izraženo kao octena kiselina.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 11 Najmanji ukupni sadržaj kiselosti 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 13,33 Najveći ukupni sadržaj sumporova dioksida (u miligramima po litri) 150

VINO – crno vino

Kad je riječ o izgledu, ljubičastocrvene su do purpurnocrvene boje, a boja na rubu čaše upućuje na to da je riječ o mladim vinima; bistra su, bez suspendiranih krutina.

Kad je riječ o mirisu, odlikuju se aromama crvenog i/ili crnog bobičastog voća srednjeg do jakog intenziteta. Kad je riječ o okusu, uravnotežena su i svježa.

(*) Vina koja su na odležavanju dulje od godine dana ne smiju prekoračiti graničnu vrijednost za hlapljive kiseline izračunanu na sljedeći način: 1 gram po litri do 10 % vol. plus 0,06 grama po litri za svaki stupanj iznad 10 %. U svakom slučaju, hlapljive kiseline ne smiju prelaziti 1,2 g/l, izraženo kao octena kiselina.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 11,5 Najmanji ukupni sadržaj kiselosti 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 13,33 Najveći ukupni sadržaj sumporova dioksida (u miligramima po litri) 150

VINO – stara crna vina

Kad je riječ o izgledu, granatnocrvene su do crvene boje opeke, s nijansama dobivenima tijekom postupka odležavanja; bistra su, bez suspendiranih krutina. Kad je riječ o mirisu, odlikuju se uravnoteženim aromama drva i voća, ovisno o trajanju odležavanja. Kad je riječ o okusu, suha su i uravnoteženo kisela.

(*) Vina koja su na odležavanju dulje od godine dana ne smiju prekoračiti graničnu vrijednost za hlapljive kiseline izračunanu na sljedeći način: 1 gram po litri do 10 % vol. plus 0,06 grama po litri za svaki stupanj iznad 10 %. U svakom slučaju, hlapljive kiseline ne smiju prelaziti 1,2 g/l, izraženo kao octena kiselina.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 12 Najmanji ukupni sadržaj kiselosti 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 16,67 Najveći ukupni sadržaj sumporova dioksida (u miligramima po litri) 150

5. Enološki postupci

(a) Posebni enološki postupci

Poseban enološki postupak

— Najmanja potencijalna alkoholna jakost grožđa: 10,5 % za bijele sorte i 11,5 % za crne sorte.

— Najveća količina ekstrakcije: 72 litre na 100 kilograma grožđa.

— Razdoblja odležavanja za vina za koja se rabe izrazi „Crianza”, „Reserva” i „Gran Reserva” računaju se od 1. studenoga godine berbe.

Relevantna ograničenja u proizvodnji vina

Bijela vina moraju se proizvoditi isključivo od bijelih sorti Albillo i Viura.

Rosé vina moraju se proizvoditi od sorti Tinta del País, Garnacha Tinta, Mencía, Cabernet Sauvignon, Merlot, Petit Verdot, Albillo Mayor i Viura, pri čemu udio crnih sorti mora biti najmanje 50 %.

Crna vina moraju se proizvoditi isključivo od crnih sorti Tinta del País, Garnacha Tinta, Mencía, Cabernet Sauvignon, Merlot i Petit Verdot.

Postupak uzgoja

Najmanja gustoća sadnje vinove loze: 2 000 trsova po hektaru.

(b) Najveći prinosi

Sorte bijeloga grožđa:

10 000 kilograma grožđa po hektaru

72 hektolitra po hektaru

Sorte crnoga grožđa:

7 000 kilograma grožđa po hektaru

50,40 hektolitara po hektaru

6. Razgraničeno zemljopisno područje

Pokrajina Burgos:

Avellanosa de Muñó i „manje lokalne jedinice”: Pinedillo, Paules del Agua i Torrecítores del Enebral; Ciruelos de Cervera (katastarski poligon 518) i „manja lokalna jedinica” Briongos de Cervera; Cebrecos, Cilleruelo de Abajo, Cilleruelo de Arriba, Covarrubias i „manja lokalna jedinica” Ura; Fontioso, Iglesiarrubia, Lerma i „manje lokalne jedinice”: Revilla Cabriada, Castrillo Solarana, Rabé de los Escuderos, Santillán del Agua, Ruyales del Agua i Villoviado; Los Balbases (katastarski poligon 523), Madrigal del Monte, Madrigalejo del Monte i „manja lokalna jedinica” Montuenga; Mahamud, Nebreda, Peral de Arlanza, Pineda Trasmonte, Pinilla Trasmonte, Puentedura, Quintanilla del Agua, Tordueles, Quintanilla del Coco i „manja lokalna jedinica” Castroceniza; Quintanilla de la Mata, Retuerta, Revilla Vallejera, Royuela de Riofranco, Santa Cecilia, Santa Inés, Santa María del Campo, Santibáñez del Val, Santo Domingo de Silos, Solarana, Tordomar, Torrecilla del Monte, Torrepadre, Valles de Palenzuela, Villafruela, Villahoz, Villalmanzo, Villamayor de los Montes, Villangómez i „manja lokalna jedinica” Villafuertes; Villaverde del Monte i Zael.

Pokrajina Palencia:

Baltanás i „manja lokalna jedinica” Valdecañas de Cerrato, Cobos de Cerrato, Cordovilla la Real, Espinosa de Cerrato, Herrera de Valdecañas, Hornillos de Cerrato, Palenzuela, Quintana del Puente, Tabanera de Cerrato, Torquemada, Villahán i Villodrigo.

U općini Los Balbases samo je područje unutar katastarskog poligona 523 pogodno za uzgajanje vinove loze. U općini Ciruelos de Cervera samo je područje unutar katastarskog poligona 518 pogodno za uzgajanje vinove loze.

7. Glavne sorte vinove loze

TEMPRANILLO – TINTA DEL PAÍS

8. Opis povezanosti

Ekstremna kontinentalna klima (znatna razlika između dnevne i noćne temperature) i nadmorska visina najvažniji su fizički čimbenici, osobito tijekom postupka dozrijevanja (koji je spor i odvija se kasnije). Isto tako, niski prinosi u ovom području posljedica su male gustoće sadnje vinove loze i intenzivnog prorjeđivanja usjeva. U tim uvjetima sorta Tinta del País dobiva posebna svojstva po kojima se to područje razlikuje od drugih (akumulacija polifenola i aromatičnih prekursora te idealna ravnoteža između alkohola i izražene kiselosti). Vina su bogata polifenolima, puna su okusa i kisela, zbog čega su posebno pogodna za odležavanje.

9. Osnovni dodatni uvjeti (pakiranje, označivanje, ostali uvjeti)

Pravni okvir:

Nacionalno zakonodavstvo

Vrsta dodatnog uvjeta:

Pakiranje unutar razgraničenog zemljopisnog područja

Opis uvjeta:

Postupak proizvodnje vina uključuje punjenje u boce i oplemenjivanje vina. Stoga se organoleptička, fizička i kemijska svojstva opisana u ovoj specifikaciji proizvoda mogu zajamčiti samo ako se svi postupci obrade vina provode u području proizvodnje. Punjenje vina u boce jedan je od čimbenika ključnih za postizanje svojstava navedenih u specifikaciji proizvoda. Zbog toga se punjenje radi osiguravanja kvalitete i osiguravanja jamstva u pogledu podrijetla i kontrole mora provesti u punionicama u vinarijama koje se nalaze u proizvodnom području.

Pravni okvir:

Nacionalno zakonodavstvo

Vrsta dodatnog uvjeta:

Dodatne odredbe u pogledu označivanja

Opis uvjeta:

— na oznakama zaštićenih vina mora biti istaknut geografski naziv ZOI-ja „Arlanza”. Tradicionalni izraz iz članka 112. točke (a) Uredbe (EU) br. 1308/2013 glasi Denominación de Origen („oznaka izvornosti”),

— godina berbe mora biti istaknuta na oznaci, čak i ako vina nisu starjela,

— na oznaci crnih i rosé vina mogu se navesti sljedeći tradicionalni izrazi: „Crianza”, „Reserva”, „Gran Reserva” i „Roble”, pod uvjetom da su u skladu s mjerodavnim važećim zakonodavstvom,

— za crna i rosé vina sa ZOI-jem „Arlanza” na oznaci se može navesti izraz „Roble” ako su u skladu s važećim zakonodavstvom na snazi,

— za vina se može upotrebljavati izraz „Fermentado en barrica” na glavnoj oznaci pod uvjetima utvrđenima u zakonodavstvu koje je na snazi,

— na temelju članka 120. stavka 1. točke (g) Uredbe (EU) br. 1308/2013 Europskog parlamenta i Vijeća od 17. prosinca 2013., može se upotrebljavati naziv druge zemljopisne cjeline koja je manja od područja na kojemu se temelji razgraničeno zemljopisno područje definirano u točki 5. ovog jedinstvenog dokumenta (općine i „manje lokalne jedinice”) zajedno s izrazom „Vino de Pueblo”, pod uvjetom da najmanje 85 % grožđa koje se iskoristi za proizvodnju vina dolazi s parcela koje se nalaze u toj manjoj zemljopisnoj jedinici.

Poveznica na specifikaciju proizvoda

www.itacyl.es/documents/20143/342640/Ppta+PCC+DOP+ARLANZA+Rev+1.docx/6c7b99b4-7da4-273d-cab8-a8a11e3df07d

(1) SL L 9, 11.1.2019., str. 2.